Jørn Stjerneklar

Jørn Stjerneklar (født 26. april 1957 i København) er en prisvindende dansk fotograf, kameramand og journalist. Han har boet i Afrika mange år og blev blandt andet kendt for at bevidne folkedrabet i Rwanda i 1994.

Jørn Stjerneklar flyttede som 8-årig i 1966 ind i Urbanplanen og boede der indtil han var 17 år.
Hans oplevelser og gensyn med Urbanplanen som voksen var udgangspunkt for dokumentarfilmen Planen vist på DR i 2013.
Han gik i Sundparkens Skole, på Sankt Jørgens Gymnasium og på Københavns Tekniske Skole.

Siden 1983 har han arbejdet som freelance fotograf og kameramand for flere danske og en række internationale medier, som kameramand for BBC, ABC, DR, TV2, finske YLE, svenske TV4 og flere mindre produktionsselskaber. Hans stillbilleder har været bragt i Time Magazine, Newsweek, The Economist, Financial Times, Süddeutsche Zeitung og flere andre internationale aviser samt alle større danske aviser og magasiner.
Han har arbejdet i mere end 80 lande, specielt de afrikanske lande.

I 1988 var Stjerneklar med den senere statsminister Lars Løkke Rasmussen i Afghanistan i forbindelse med et skoleprojekt som Venstres Ungdom og Konservative Gymnasiaster ville samle ind til i et højre-orienteret alternativ til Operation Dagsværk.
Under det 10-dage lange besøg tog Stjerneklar et senere berømt fotografi af Lars Løkke Rasmussen sammen med tre mujaheddiner, hvor Rasmussen holder en AK-47. Billedet er også grundlag for radiodokumentaren Billedet af statsministen sendt på P1 i 2016.

I april 1994 blev Stjerneklar engageret til at dække Folkedrabet i Rwanda af den amerikanske tv-station ABC. Det blev senere til dokumentarfilmen Tom, Gud og Harry, der i 2009 gav ham kåringen som Årets tv-fotograf ved Årets Pressefoto.

Udover udenrigsrepportage , herunder krigsrepportage, har Stjerneklar også lavet arbejde i andre sammenhænge. Således lavede han i 1998 dokumentarfilmen Tyg på den for Dyrenes Beskyttelse om produktionsformer i den danske landbrugssektor.

I årene 2015-2018 arbejdede Jørn Stjerneklar og hans partner journalist Helle Maj sammen med den sydafrikanske politi-eliteenhed Hawks. Samarbejdet udmøntede sig i, at den danske tækkemand Peter Frederiksen blev idømt to gange livstid for drab og seksuelle overgreb. Samarbejdet blev dokumenteret i Danmarks Radios true crime-serie i tre afsnit på DR1, Hvid mands dagbog, sendt i januar 2018. Serien modtog TV-Prisen 2019 for Bedste Crime.

Den 31/10 2019 blev podcastserien 'I en danskers blodspor' lagt op på DRs hjemmeside. Serien handler også om den danske tækkemand Peter Frederiksen, som sidder fængslet i Sydafrika, og er på syv afsnit. Podcasten blev produceret i samarbejde med journalisterne Helle Maj og Torben Brandt. Serien blev i 2020 nomineret til radioprisen Prix Italia og den danske radiopris Prix Radio, hvor den vandt i kategorien 'Året podcast'. Serien blev af lytterne til podcastserien 'Mørkeland' kåret som 'Bedste Danske True Crime-podcast i 2020. 

I april 2023 udkom Jørn Stjerneklar med selvbiografien 'Hjertet glemmer ikke, hvad øjet har set'. Bogens 496 sider tager læseren med på 40 års rejse på det afrikanske kontinent.

I august 2023 udkom Jørn Stjerneklar med romanen 'Natsværmer - en thriller fra Afrika'. De 400 sider handler om islamisk terror i Øst- og Centralafrika.

Udmærkelser 
 2009: Årets tv-fotograf
 2011: Timbuktuprisen
 2020: Prix Radio
 2020: Bedste True Crime-podcast hos Mørkelands lyttere

Henvisning

Eksterne henvisninger 
 Maydaypress
 Det Danske Congo Æventyr
 [https://www.lindhardtogringhof.dk/hjertet-glemmer-ikke-hvad-oejet-har-set

Fotografer fra Danmark
Journalister fra Danmark
Personer fra København